b"\n_START_ARTICLE_\nTrifina de Poher\n_START_SECTION_\nVida i llegenda\n_START_PARAGRAPH_\nFilla de Waroc'h I, rei del Bro Waroch, fou la cinquena esposa del comte Conomor de Poher, rei de Domn\xc3\xb2nia. Molt devota i religiosa, fou filla espiritual de l'ermit\xc3\xa0 Sant Gildas de Rhuys el Savi. Mare de Sant Tremeur, fou decapitada pel seu marit. _NEWLINE_Poques coses m\xc3\xa9s se'n sap. \xc3\x89s esmentada per primer cop al segle XI pel monjo Vitalis de l'abadia de Saint-Gildas-de-Rhuys a la seva obra Vida de Sant Gildas. Tamb\xc3\xa9 en parla Guy Alexis Lobineau (Dom Alexis Lobineau) a la seva vida de Gildas de Rhuys._NEWLINE_Venerada com a santa m\xc3\xa0rtir de car\xc3\xa0cter local, la seva festa \xc3\xa9s el 7 de novembre.\n_START_SECTION_\nLlegenda\n_START_PARAGRAPH_\nLa tradici\xc3\xb3 diu que Conomor matava les seves esposes; quan hom li propos\xc3\xa0 el matrimoni amb el rei, que ja havia fet matar tres dones, Trifina el refus\xc3\xa0, per\xc3\xb2 davant l'amena\xc3\xa7a que Conomor envairia el regne del seu pare, acced\xc3\xad a casar-s'hi._NEWLINE_Mentre Conomor era fora, Trifina va trobar una cambra al castell on hi havia restes de les dones mortes anteriorment. Va pregar per les seves \xc3\xa0nimes i llurs esperits l'avisaren que el rei la mataria si quedava embarassada. Unes versions expliquen que aix\xc3\xb2 ho feia per una profecia que deia que el rei seria mort per un fill seu; altres, que el rei ho feia perqu\xc3\xa8 no volia tenir fills i nom\xc3\xa9s gaudir de les seves dones com a objectes sexuals._NEWLINE_En tornar, Conomor descobr\xc3\xad que Trifina estava esperant un fill; ella n'escap\xc3\xa0 amb l'ajut dels esperits de les seves antecessores, que la guiaren fins al bosc. Conomor la trob\xc3\xa0 i la decapit\xc3\xa0, per\xc3\xb2 Sant Gildas en trob\xc3\xa0 el cos i miraculosament li retorn\xc3\xa0 la vida. Quan el nen nasqu\xc3\xa9, van viure retirats com a eremites, fins que Trifina mor\xc3\xad. Conomor va trobar despr\xc3\xa9s el fill, Tremeur, i el mat\xc3\xa0. En altres versions, Conomor mor quan el castell s'enfonsa miraculosament._NEWLINE_Es pensa que aquesta llegenda va ser una de les fonts de la llegenda de Barbablava."